En terres d'Hongria, a prop de la frontera amb Eslovàquia i amb Àustria, es construirà un parc d'hivernacles de més de tres milions de metres quadrats.
Aquest projecte vol combinar la producció agrícola avançada i de valor afegit amb la logística i la sostenibilitat, en el que és, segons el promotor de l'actuació, una aproximació integral al binomi feina-vida.
El març d'aquest any la immobiliària alemanya FAKT AG va resultar adjudicatària de la subhasta d'uns terrenys a l'extrem nord-occidental d'Hongria, a la vora del Danubi i molt a prop de les fronteres d'Eslovàquia i d'Àustria.
Els terrenys se situen als municipis de Bezenye i Hegyeshalom, fan 330 ha de superfície i s'hi implantarà una actuació d'agricultura avançada combinada amb activitats logístiques i zones residencials, en un projecte que la immobiliària alemanya considera capdavanter en els aspectes de sostenibilitat i productivitat econòmica.
Per al desenvolupament de la infraestructura energètica al nou complex, FAKT AG compta amb la companyia alemanya E.ON, que estudiarà les opcions possibles per oferir un subministrament elèctric i de climatització sense emissions de CO 2, mitjançant l'aprofitament de les fonts eòliques, geotèrmiques, fotovoltaiques i, en menor mesura, de biogàs; eventualment, E.ON també estudiarà la possibilitat d'implantar al nou complex solucions de mobilitat elèctrica.
La cooperativa agrícola alemanya Landgard, de la seva banda, serà l'encarregada d'establir les connexions comercials entre les noves instal·lacions hongareses i les principals cadenes de distribució minorista europees.
La implicació en el projecte d'una empresa constructora hongaresa, KÉSZ Group, s'explica arran de la col·laboració que ja té establerta amb FAKT AG en treballs de construcció menats conjuntament al Land de Renània del Nord – Westfàlia d'un temps ençà.
La inversió prevista s'acosta als mil milions d'euros, i segons va declarar István Nagy, ministre hongarès d'agricultura, durant la presentació del projecte el mes de març de 2019, la nova àrea d'activitat econòmica i logística suposarà un canvi de paradigma per a l'agricultura del país.
El ministre també va remarcar que el projecte possibilitarà la creació de fins a cinc mil llocs de treball a la regió.
Imatge de la distribució d'usos i espais a la nova a l'actuació de Hegyeshalom-Bezenye (© FAKT AG)
Alguns dels elements del nou complex seran el parc d'hivernacles, que totalitzarà uns 300.000 m 2, per al conreu de tomàquets, albergínies, pebrots i espècies durant tot l'any; zones de conreu a l'aire lliure, de prop de 500.000 m 2, per al cultiu d'espàrrecs i fruita dolça; el centre de distribució, elaboració i processament de productes agrícoles provinents de tot Hongria; les instal·lacions de refrigeració i de congelació, d'aproximadament 150.000 m 2; una piscifactoria de grans dimensions per a la cria de perca, salmó i altres espècies de peix; espais logístics de prop de 500.000 m 2 a la zona central dels terrenys, pròxims a l'entrada i la sortida de l'autopista E75 i a una nova estació de ferrocarril que també s'hi implantarà; prop d'un miler d'apartaments, en una superfície de 900.000 m 2, en un barri que disposarà a més de serveis d'educació preobligatòria, primària i professional, d'un centre de convencions, d'un hotel i establiments de restauració, i d'un centre comercial; i zones d'acampada per a ús de transportistes en trànsit i de turistes en general.
Cal fer esment també, com a factor d'atractivitat del projecte, de la proximitat dels aeroports de Bratislava i de Viena.
Segons opina FAKT AG, el projecte de Hegyeshalom-Bezenye té possibilitats d'esdevenir un referent europeu pel que fa a la diversificació d'activitats econòmiques, a la integració sostenible de feina i residència, i a la gestió basada en els cicles integrats de materials.
Processos de nova urbanització, Sostenibilitat, Prevenció i control integrats de la contaminació, Mitigació, Projectes territorials i ambientals, Mecanismes col·laboratius, Impacte social